b'\n_START_ARTICLE_\nLidokain\n_START_SECTION_\nMehanizem delovanja\n_START_PARAGRAPH_\nMehanizem delovanja lidokaina kljub njegovi ve\xc4\x8ddesetletni uporabi ni povsem pojasnjen. Deloval naj bi na ve\xc4\x8d biolo\xc5\xa1kih tar\xc4\x8d v telesu, pri \xc4\x8demer na bi bilo najpomembnej\xc5\xa1e delovanje na napestostne natrijeve kanal\xc4\x8dke, ki imajo bistveno vlogo pri pro\xc5\xbeenju in prevajanju akcijskih potencialov po \xc5\xbeiv\xc4\x8dnih in mi\xc5\xa1i\xc4\x8dnih celicah. Zaviranje napetostnih kalcijevih kanal\xc4\x8dkov naj bi bilo odgovorno tako za anesteti\xc4\x8dni kot antiaritmi\xc4\x8dni u\xc4\x8dinek lidokaina.\n_START_SECTION_\nUporaba\n_START_PARAGRAPH_\nZa lokalno anesteti\xc4\x8dno delovanje lidokaina je zna\xc4\x8dilen takoj\xc5\xa1en nastop u\xc4\x8dinka, ki traja srednje dolgo. Zato je uporaben za infiltracijsko, prevodno in povr\xc5\xa1insko anestezijo. Pri spinalni in epiduralni anesteziji se v\xc4\x8dasih prednostno uporabljajo anestetiki z dalj\xc5\xa1im delovanjem, na primer bupivakain. Lidokain se lahko injicira so\xc4\x8dasno z adrenalinom, ki deluje vazokonstriktorno na arterije ter skoraj podvoji trajanje anesteti\xc4\x8dnega u\xc4\x8dinka lidokaina._NEWLINE_Lidokain v obliki kapljic se uporablja pri posegih na o\xc4\x8desu._NEWLINE_Topi\xc4\x8dno (na primer v obliki zdravilnega obli\xc5\xbea) se uporablja tudi za laj\xc5\xa1anje nevropatske bole\xc4\x8dine. Intravensko se uporablja za laj\xc5\xa1anje \xc5\xa1umenja v u\xc5\xa1esu (tinitusa), pri \xc4\x8demer bolezni ne ozdravi, lahko pa \xc5\xa1umenje obla\xc5\xbei za okoli dve tretjini._NEWLINE_Poleg tega predstavlja lidokain najpomembnej\xc5\xa1ega predstavnika antiaritmikov razreda Ib; intravensko se uporablja za zdravljenje prekatnih aritmij, na primer pri akutnem miokardnem infarktu ali zastrupitvi z digoksinom.'